CELEX: 32019D0984
Language: lv
Date: 2019-06-05 00:00:00
Title: Eiropas Parlamenta un Padomes Lēmums (ES) 2019/984 (2019. gada 5. jūnijs), ar ko groza Padomes Direktīvu 96/53/EK attiecībā uz termiņu īpašo noteikumu par maksimālajiem garumiem īstenošanai tādām kabīnēm, kas uzlabo aerodinamikas rādītājus, energoefektivitāti un drošības rādītājus

20.6.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 164/30
               
            
         EIROPAS PARLAMENTA UN PADOMES LĒMUMS (ES) 2019/984
         (2019. gada 5. jūnijs),
         ar ko groza Padomes Direktīvu 96/53/EK attiecībā uz termiņu īpašo noteikumu par maksimālajiem garumiem īstenošanai tādām kabīnēm, kas uzlabo aerodinamikas rādītājus, energoefektivitāti un drošības rādītājus
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 91. panta 1. punktu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Ekonomikas un sociālo lietu komitejas atzinumu (1),
         pēc apspriešanās ar Reģionu komiteju,
         saskaņā ar parasto likumdošanas procedūru (2),
         tā kā:
         
                     (1)
                  
                  
                     Padomes Direktīva 96/53/EK (3) tika grozīta ar Eiropas Parlamenta un Padomes Direktīvu (ES) 2015/719 (4) ar mērķi samazināt enerģijas patēriņu un siltumnīcefekta gāzu emisijas, pielāgot tiesību aktus tehnoloģiju attīstībai un mainīgajām tirgus vajadzībām, kā arī atvieglināt intermodālos pārvadājumus.
                  
               
                     (2)
                  
                  
                     Uzlabotā mehānisko transportlīdzekļu kabīņu aerodinamika ļautu ievērojami palielināt transportlīdzekļu energoefektivitāti. Tomēr šāds uzlabojums, nesamazinot transportlīdzekļu kravietilpību, nebija iespējams Direktīvā 96/53/EK noteikto maksimālo garumu ierobežojumu dēļ. Tāpēc ar Direktīvu (ES) 2015/719 tika ieviesta atkāpe no maksimālo garumu ierobežojumiem.
                  
               
                     (3)
                  
                  
                     Direktīvā (ES) 2015/719 noteiktā atkāpe attiecībā uz maksimālo garumu ierobežojumiem ir jāpiemēro no dienas, kad paiet trīs gadi no dienas, kad transponēti vai piemēroti vajadzīgie grozījumi attiecībā uz tehniskām tipa apstiprinājuma prasībām.
                  
               
                     (4)
                  
                  
                     Lai aerodinamisko kabīņu priekšrocības gan smagkravas transportlīdzekļu energoefektivitātes ziņā, gan arī labākas redzamības vadītājiem, citu satiksmes dalībnieku drošības un vadītāju drošības un komforta ziņā īstenotu pēc iespējas drīz, ir jānodrošina, lai šādas aerodinamiskās kabīnes varētu ieviest bez nevajadzīgas kavēšanās, tiklīdz ir pieņemtas vajadzīgās tipa apstiprinājuma prasības.
                  
               
                     (5)
                  
                  
                     Pārvadājumu nozarei un aprīkojuma ražotājiem ir vajadzīgs pietiekams laiks, lai izstrādātu jaunus pakalpojumus un produktus. Lai izmantotu ieguvumus, ko dod elastīgāki kabīņu izstrādes noteikumi, ir svarīgi, lai Komisija rīkotos ar mērķi nodrošināt, ka pēc iespējas drīz var pieņemt nepieciešamos tehniskos noteikumus, kas ļautu raiti un ātri tirgos ienākt jaunas paaudzes kabīnēm. Turklāt Komisijai un dalībvalstīm, kad tās pilda katra savus uzdevumus Tehniskajā komitejā mehānisko transportlīdzekļu jautājumos, kas izveidota ar Direktīvu 2007/46/EK (5), būtu jācenšas darīt visu iespējamo, lai atzinums tiktu sniegts ātri. Ja minētā komiteja savā atzinumā nepiekritīs Komisijas iecerētajiem pasākumiem vai ja atzinums netiks sniegts, Komisija nekavējoties rīkosies saskaņā ar Padomes Lēmuma 1999/468/EK (6) 5.a panta 4. punktu.
                  
               
                     (6)
                  
                  
                     Tādēļ Direktīva 96/53/EK būtu attiecīgi jāgroza,
                  
               IR PIEŅĒMUŠI ŠO LĒMUMU.
         
            1. pants
            Direktīvas 96/53/EK 9.a pantu groza šādi:
            
                        1)
                     
                     
                        panta 2. punkta otro daļu, pēc d) apakšpunkta, aizstāj ar šādu:
                        “Šajā nolūkā Komisija veic nepieciešamos pasākumus atbilstīgi Direktīvas 2007/46/EK satvaram, lai līdz 2019. gada 1. novembrim nodrošinātu tipa apstiprinājumu šā panta 1. punktā minētajiem transportlīdzekļiem vai transportlīdzekļu sastāviem.”;
                     
                  
                        2)
                     
                     
                        panta 3. punktu aizstāj ar šādu:
                        
                           “3.   Šā panta 1. punktu piemēro no 2020. gada 1. septembra.”
                        
                     
                  
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2019. gada 5. jūnijā
            
               
                  Eiropas Parlamenta vārdā –
               
                  priekšsēdētājs
               
               A. TAJANI
            
            
               
                  Padomes vārdā –
               
                  priekšsēdētājs
               
               G. CIAMBA
            
         
         
            (1)  OV C 62, 15.2.2019., 286. lpp.
         
         
            (2)  Eiropas Parlamenta 2019. gada 26. marta nostāja (Oficiālajā Vēstnesī vēl nav publicēta) un Padomes 2019. gada 22. maija lēmums.
         
            (3)  Padomes Direktīva 96/53/EK (1996. gada 25. jūlijs), ar kuru paredz noteiktu Kopienā izmantotu transportlīdzekļu maksimālos pieļaujamos gabarītus iekšzemes un starptautiskajos autopārvadājumos, kā arī šo transportlīdzekļu maksimālo pieļaujamo masu starptautiskajos autopārvadājumos (OV L 235, 17.9.1996., 59. lpp.).
         
            (4)  Eiropas Parlamenta un Padomes Direktīva (ES) 2015/719 (2015. gada 29. aprīlis), ar ko groza Padomes Direktīvu 96/53/EK, ar kuru paredz noteiktu Kopienā izmantotu transportlīdzekļu maksimālos pieļaujamos gabarītus iekšzemes un starptautiskajos autopārvadājumos, kā arī šo transportlīdzekļu maksimālo pieļaujamo masu starptautiskajos autopārvadājumos (OV L 115, 6.5.2015., 1. lpp.).
         
            (5)  Eiropas Parlamenta un Padomes Direktīva 2007/46/EK (2007. gada 5. septembris), ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (pamatdirektīva) (OV L 263, 9.10.2007., 1. lpp.).
         
            (6)  Padomes Lēmums 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (OV L 184, 17.7.1999., 23. lpp.).